stanford-oval/wikipedia huggingface dataset:
Siw Malmkvist

Siw Malmkvist
Siw Gunnel Margareta Malmkvist (s. 31. joulukuuta 1936 Landskrona) on ruotsalainen laulaja ja näyttelijä. Hänen läpimurtonsa tapahtui Ruotsissa vuonna 1959, jolloin hän voitti sikäläisen laulukilpailun. Malmkvist on levyttänyt myös suomeksi ja ollut suosittu myös Suomessa. Eurovision laulukilpailuissa hän edusti Ruotsia 1960. Toisen kerran hän osallistui edustaen Länsi-Saksaa Eurovision laulukilpailussa 1969 kappaleella "Prima Ballerina" ja sijoittui yhdeksänneksi. Malmkvist on ollut naimisissa Lasse Mårtensonin kanssa.
Malmkvist esitti Ruotsin euroviisukarsintana toimivassa Melodifestivalenissa voittokappaleen myös vuosina 1959 ja 1961, mutta noina vuosina häntä ei valittu esittämään Ruotsin edustuskappaletta kansainväliseen kilpailuun. Vuonna 1961 Malmkvist esitti Melodifestivalenissa myös neljänneksi sijoittuneen "Vår i hjärtat" -kappaleen. Malmkvist on osallistunut Melodifestivaleniin myös vuonna 1988 kappaleella "Det är kärlek", joka karsiutui finaalin ensimmäisellä kierroksella, sekä vuonna 2004 Ann-Louise Hansonin ja Towa Carsonin kanssa kappaleella "C'est la vie", joka sijoittui finaalin kymmenenneksi.
Malmkvistin veljenpoika on näyttelijä Morgan Alling.
Diskografia > Singlet

Tweedlee dee / Ro Ro Ro Robinsson (1955)
Den som glad är / Piccolissima serenata (1958)
Jazzbacillen / Låt bli att bli kär i mig (1959)
Augustin / Nya fågelsången (1959)
Flickor bak i bilen / Åh vilka kyssar (1959)
Tunna skivor / Tänk att få se just dig på knä (1960)
Förälskad i Köpenhamn / Inte alls förälskad (1960)
Bortom bergen / För kärleks skull (1961)
Du har bara lekt med mej / Pär var inte där (1961)
Läs inte brevet jag skrev dej / Det var en gång i Trinidad (1961)
April april / Du förstår ingenting (1961)
Gulle dej / Monisieur (1963)
Bergsprängartango / Visa till sommaren (1966)
Den person som tillgrep en väska i grönt i kön på Centralen igår / Gustav Lindströms visa (1966)
Slit och släng / Jag kunde aldrig glömma dig (1966)
Tangoa Jällivaarassa / En koskaan voinut unhoittaa (1966)
Arvid / Downtown (1967)
Sprattelgumma / Nånting fånigt (1967)
Jon Andreas visa / Den som lever får se (1968)
Sen drömmer jag en stund om dej / Hjälten hela dan, Tegelbruksgatan 20 (1968)
Lyckans ost / Prima Ballerina (1968)
Mamma är lik sin mamma / Ingenting går upp mot gamla Skåne (1968)
Regnet det bara öser ner / La la la (1970)
På en gammal bänk / Ett rött äpple (1971)
Peppar peppar ta i trä / Hörru Karlsson (1973)
Paloma blanca / Det sa boom (1975)
Diskografia > Albumit

Siw (1963)
12 sidor Siw (1967)
Från Jazzbacillen till Balladen om det stora slagsmålet på Tegelbacken (1968)
Nu (1968)
Harlekin (1968)
Spanska Siw (1970)
Underbara Siw (1970)
Mycket Siw och lite dragspel (1971)
Ragtime (1974)
Greatest Hits 1958-75 Vol 1 (1975)
Explosiw (1976)
Pippi Långstrump på Folkan (1980)
Alla tiders Siw (1985)
Siwan! (3-CD-box) (1995)
Siws bästa (2003)
Aiheesta muualla

Wikimedia Commonsissa on kuvia tai muita tiedostoja aiheesta .
| Auktoriteettitunnisteet  |
| --- | --- |
Kansainväliset:  ISNI  VIAF 
Kansalliset:  Espanja  Saksa  Suomi (KANTO)  Yhdysvallat  Ruotsi 
Taiteenala:  MusicBrainz 
Henkilöt:  Deutsche Biographie  Elonet 
Muut:  Europeana
Artemidoros Kapiton

| Artemidoros Kapiton> Ἀρτεμίδωρος ὁ Καπίτων.Henkilötiedot |
| --- | --- |
Syntynyt: 1. vuosisata
Kuollut: 100-luku
Ammatti:  lääkäri, grammaatikko
Artemidoros Kapiton (m.kreik. Ἀρτεμίδωρος ὁ Καπίτων, Artemidōros ho Kapitōn, lat. Artemidorus Capito; 100-luku) oli antiikin kreikkalainen lääkäri ja grammaatikko, joka tunnetaan Hippokrateen nimiin laitettujen teosten toimittajana.
Elämä

Artemidoros toimi Roomassa keisari Hadrianuksen aikana eli noin vuosina 117–138. Hän oli sukua Dioskorideelle, joka toimitti myös Hippokrateen kirjoituksia. Galenos mainitsee Artemidoroksen usein.
Artemidoros Kapiton saattaa olla sama henkilö, johon viitataan antiikin ja keskiajan lähteissä vain nimellä Kapiton (Καπίτων, Kapitōn, lat. Capito), mutta tämä on epäselvää. Kapiton eli todennäköisesti ensimmäisellä vuosisadalla tai 100-luvulla, ja vaikuttaa kiinnittäneen erityistä huomiota silmäsairauksiin. Galenos ja Aetios Amidalainen lainaavat hänen ohjeitaan.
Teokset

Artemidoros julkaisi kootun laitoksen Hippokrateen nimiin laitetuista teoksista. Galenos sanoo, että se oli hyvin arvostettu hänen aikanaan, ja että Artemidoroksen omana aikana se oli suuresti Hadrianuksen arvostama. Artemidorosta syytettiin kuitenkin siitä, että hän teki hippokraattiseen tekstiin huomattavia muutoksia ja muutti vanhoja lukutapoja uudenaikaistaessaan kieliasua.
Luettelo Yhdysvaltain osavaltioista ja territorioista

Kartta Yhdysvaltain osavaltioista.
Tämä on luettelo Yhdysvaltain osavaltioista ja territorioista.
Luettelo asutuista territorioista

| Lippu | Sinetti | Territorio | Ly­hen­ne | Pää­kaupunki | Liittymis-   vuosi | Pinta-ala   (km²) | Asukas-   luku | Lähde |
| --- | --- | --- | --- | --- | --- | --- | --- | --- |
|  |  | Amerikan Samoa |  | Pago Pago | 1900 | &&&&&&&&&&&01505.&&&&001 505 | &&&&&&&&&&055519.&&&&0055 519 |  |
|  |  | Guam |  | Hagåtña | 1899 | &&&&&&&&&&&01478.&&&&001 478 | &&&&&&&&&0159358.&&&&00159 358 |  |
|  |  | Pohjois-Mariaanit |  | Saipan | 1986 | &&&&&&&&&&&05117.&&&&005 117 | &&&&&&&&&&053883.&&&&0053 883 |  |
|  |  | Puerto Rico |  | San Juan | 1899 | &&&&&&&&&&013791.&&&&0013 791 | &&&&&&&&03725789.&&&&003 725 789 |  |
|  |  | Yhdysvaltain Neitsytsaaret |  | Charlotte Amalie | 1917 | &&&&&&&&&&&01898.&&&&001 898 | &&&&&&&&&0106405.&&&&00106 405 |  |
Lähde liittymisvuodelle, asukasluvulle ja pinta-alalle.
Katja Kettu

Katja Kettu Turun Kirjamessuilla 2011.
Katja Maaria Kettu (ent. Heikkinen, s. 10. huhtikuuta 1978 Muhos) on suomalainen kirjailija ja animaatio-ohjaaja. Hänen läpimurtoteoksensa oli Kätilö (2011), joka sai useita palkintoja ja josta on tehty samanniminen elokuva. Hän sai Finlandia-ehdokkuuden teoksesta Rose on poissa vuonna 2018.
Elämä ja ura

Kettu varttui Rovaniemellä Pöykkölän kaupunginosassa. Hänen isänsä on kirurgi ja äitinsä psykologi. Kettu opiskeli Rovaniemellä Lyseonpuiston lukion kuvataidelinjalla, missä hän kiinnostui animaatiosta. Hän opiskeli Turun taideakatemiassa, missä hänen opettajanaan toimi muun muassa virolainen animaattori Priit Pärn. Kettu valmistui animaatio-ohjaajaksi vuonna 2001 ja on opiskellut Suomen kirjallisuutta Tampereen yliopistossa. Lisäksi hän on opiskellut Lontoossa kansallisessa elokuva- ja televisiokoulussa. Kirjoittamisen ja animaatioiden lisäksi Kettu laulaa Confusa-yhtyeessä. Ketun kirjallisia esikuvia ovat muun muassa Timo K. Mukka ja Rosa Liksom. Hänen omaa kielenkäyttöään on verrattu muiden pohjoisten kirjailijoiden kieleen. Vuodesta 2006 Kettu on toiminut muun muassa Turun Sanomien,  Helsingin Sanomien, Aamulehden, Lapin Kansan, Suomen Luonnon, Kirjailija-lehden, Vihreän Langan, Voiman, Lumoojan ja Vegaian kolumnistina.lähde?
Ketun esikoisromaani Surujenkerääjä (2005) kertoo nuoren naisen kasvukertomuksen ja suvun tarinan. Teos oli ehdolla Helsingin Sanomien kirjallisuuspalkinnon saajaksi. Se sai Tiiliskivi-palkinnon. Ketun toinen romaani Hitsaaja (2008) sijoittuu vuoteen 1994 Estonian uppoamisen jälkeiseen aikaan. Se ilmestyi viroksi vuonna 2011.
Ketun läpimurtoteos oli hänen kolmas romaaninsa Kätilö (2011), joka sai Kalevi Jäntin palkinnon, Runeberg-palkinnon ja Kiitos kirjasta -mitalin. Teoksen käännösoikeudet on myyty 19 maahan ja sitä on myyty yli 100 000 kappaletta. Syyskuussa 2015 sai ensi-iltansa kirjasta tehty Antti J. Jokisen ohjaama samanniminen elokuva.
Elokuussa 2015 ilmestyi Ketun neljäs romaani Yöperhonen. Teoksen käännösoikeudet on myyty Bulgariaan, Norjaan, Puolaan, Ruotsiin, Saksaan, Tanskaan, Tšekkiin, Ranskaan, Unkariin ja Viroon. Se käännetään myös marin kielelle. Vuonna 2015 Ketulta ilmestyi myös Jan Anderssonin kanssa tehty sarjakuvaromaani Peräkammarin poika (2015). Kettu valitsi vuoden 2015 Sarjakuva-Finlandian voittajan.
Vuonna 2016 ilmestyi Ketun yhdessä valokuvaaja Meeri Koutaniemen ja dokumentaristi Maria Seppälän kanssa tekemä teos Fintiaanien mailla. Se valittiin ilmestymisvuonnaan Kanava-palkintoehdokkaaksi. Se sai Mondo-lehden Matkakirjat-kunniamaininnan.
Syksyllä 2017 ilmestyi teos Toinen tuntematon, johon WSOY ja viestintätoimisto Ellun kanat kutsuivat joukon suomalaisia nykykirjailijoita kertomaan, millaisia tarinoita Väinö Linnan Tuntemattoman sotilaan naishahmojen taakse voisi kätkeytyä. Kettu oli yksi kirjailijoista.
Lokakuussa 2018 ilmestyi Ketun viides romaani Rose on poissa, joka käsittelee suomalaissiirtolaisten ja alkuperäisasukkaiden kohtaamisia Yhdysvaltain lähihistoriassa. Teos ylsi Finlandia-ehdokkaaksi ja sai Lukija-Finlandian.
Katja Kettu on Kettutuotanto Oy:n toimitusjohtaja ja tuottanut Yleisradiolle Fintiaanit-dokumentin. Se kertoo suomalaisten ja ojibwa-intiaanien kohtaamisesta Yhdysvalloissa. Elokuva on valittu lukuisille festivaaleille ympäri maailman. Dokumentin voi katsoa Yle Areenasta vuoden 2023 loppuun asti.
Kettu kirjoitti Ismo Alangon elämäkerran, joka ilmestyi lokakuussa 2021.
Yksityiselämä

Kettu on asunut avoliitossa Mikko Rimmisen kanssa.
Kettu on sanonut joutuneensa vuonna 2008 kaappausyrityksen kohteeksi. Seuraavana vuonna Voima-lehteen kirjoittamassaan kolumnissa Kettu sanoi kaappausyrityksen tapahtuneen marraskuussa, mutta joissain lehtihaastatteluissa tapahtuma-ajaksi on mainittu elokuu. Sieppausyrityksen todenperäisyyttä alettiin epäillä vuonna 2012 kun Ketun toimittama naisiin kohdistuvaa seksuaalista vallankäyttöä käsittelevä antologia ilmestyi. Iltalehti epäili kaappauskertomusta mainostempuksi viitaten haastattelujen ristiriitaisuuksiin ja siihen, ettei poliisi ollut saanut tapahtumasta rikosilmoitusta. Kansan Uutiset arvosteli Iltalehden uutisointia ja erityisesti sitä, että lehden toimittajat olivat antologian julkaisutilaisuudessa kirjan sijasta kiinnostuneita vain Ketun kaappauskokemuksesta.
Maaliskuussa 2012 Kettu teki kaappausyrityksestä rikosilmoituksen. Hän kertoi tehneensä rikosilmoituksen sähköisesti heti tapahtuman jälkeen, mutta se ei ilmeisesti ollut tallentunut poliisin järjestelmään. Kettu oli olettanut poliisin luokitelleen tapauksen toivottomaksi selvittää, koska hän ei ollut osannut kertoa yksityiskohtia päällekävijöistä. Vuonna 2015 Kettu on Imagen haastattelussa tarkentanut, että tapahtuma oli totta mutta ”liioiteltu”. ”En kadu että puhuin siitä, mutta retoriikka oli ihan vääränlaista. Puhuttiin kuuluisan kirjailijan sieppauksesta, vaikka kyse oli humalaisesta ahdistelusta, jota naisille tapahtuu koko ajan”, hän sanoi.
Kesäkuussa 2021 Karo Hämäläinen kirjoitti Suomen Kuvalehdessä Ketun Yöperhonen-romaanin vuodelta 2015 sisältävän hämmentäviä yhtäläisyyksiä Helena Sinervon kaksi vuotta aiemmin ilmestyneeseen Avaruusruusuja-runokokoelmaan.
Tuotanto > Kirjat

Surujenkerääjä.  Helsinki:  WSOY, 2005.  ISBN 951-0-30720-3
Hitsaaja.  Helsinki:  WSOY, 2008.  ISBN 978-951-0-34493-4
Kätilö.  Helsinki:  WSOY, 2011.  ISBN 978-951-0-38200-4
Kettu, Katja (päätoim.): Pimppini on valloillaan : naisiin kohdistuva seksuaalinen vallankäyttö.  Helsinki:  WSOY, 2012.  ISBN 978-951-0-38121-2
Piippuhylly: novelleja.  Helsinki:  WSOY, 2013.  ISBN 978-951-0-39392-5
Kettu, Katja & Salmela, Aki (päätoim.): Novelli palaa! Matkanovelleja.  Helsinki:  WSOY, 2013.  ISBN 978-951-0-39930-9
Yöperhonen.  Helsinki:  WSOY, 2015.  ISBN 978-951-0-41279-4
Kettu, Katja, Koutaniemi, Meeri & Seppälä, Maria: Fintiaanien mailla.  Helsinki:  WSOY, 2016.  ISBN 978-951-0-41159-9
Rose on poissa. Helsinki: WSOY, 2018. ISBN 978-951-0-43334-8.
Ismo Alanko.  Helsinki:  Johnny Kniga, 2021.  ISBN 978-951-0-44619-5
Erään kissan tutkimuksia.  Helsinki:  Otava, 2023.  ISBN 978-951-1-46378-8
Tuotanto > Sarjakuva-albumi

Andersson, Jan & Kettu, Katja: Peräkammarin poika.  Helsingissä:  Otava, 2015.  ISBN 978-951-1-28990-6
Tuotanto > Animaatiot ja lyhytelokuvat

Pieni elokuva tupakoinnin vaaroista. Lyseonpuiston lukio, 1997.
Kirsikkakakku (käsikirjoitus, ohjaus, animaatio, kuvaus, leikkaus ja äänitys nimellä Katja Heikkinen). Turun Taideakatemia, 1999.
Agoraphobia (käsikirjoitus, ohjaus, animaatio, kuvaus, leikkaus ja äänitys nimellä Katja Heikkinen). Turun Taideakatemia, 2001.
Manipulation (käsikirjoitus, ohjaus, animaatio, kuvaus, leikkaus ja äänitys nimellä Katja Heikkinen). Turun Taideakatemia, 2001.
The Easy Writer (ohjaus; käsikirjoittanut Priit Pärn). Pettufilmi / Eesti Joonisfilm, 2004.
Siberian Express (animaatio; ohjannut Pekka Korhonen). Edith film, 2005.
Viisi aamua vielä (animaatio; ohjannut Milja Ahola). Edith film, 2006.
Röllin sydän (animo-operaattori; ohjannut Pekka Lehtosaari). MRP Matila Röhr Productions, 2007.
Merivuokkojen taistelu (käsikirjoitus, ohjaus, animaatio, kuvaus, leikkaus, äänitys ja äänisuunnittelu). Yle, 2007.
Mankeli (käsikirjoitus, ohjaus ja animaatio yhdessä Jan Anderssonin kanssa). Indie Films, 2011.
Tuotanto > Musiikkivideot

Felix Kubin & Aavikko: Superlake Beat (ohjaus, animaatio ja leikkaus nimellä Katja Heikkinen). Kettutuotanto/Diskono, 2004.
I Walk The Line: Demons Are Forever (käsikirjoitus, ohjaus ja animaatio). CombatRock Industry, 2004.
I Walk The Line: When I’m Gone (käsikirjoitus, ohjaus, animaatio ja leikkaus). IndieFilms / Combat Rock Industry, 2006.
Confusa: Haihtuu. Animaatiokopla, 2007.
Tuotanto > Näytelmät

Pyykkipäivä (käsikirjoitus), ensiesitys Kellariteatterissa 2006
Kätilö (alkuperäisteksti), ensiesitys Oulun Kaupunginteatterissa 2015
Palkinnot

Tiiliskivi-palkinto 2005 teoksesta Surujenkerääjä
Kalevi Jäntin palkinto 2011 teoksesta Kätilö
Runeberg-palkinto 2012 teoksesta Kätilö
Kiitos kirjasta -mitali 2012 teoksesta Kätilö
WSOY:n kirjallisuussäätiön tunnustuspalkinto 2013
Finlandia-ehdokkuus 2018
Vuoden käännöspalkinto romaanille Kätilö, Norja 2015
Vuoden käännöspalkinto romaanille Kätilö, Latvia 2016
Vuoden käännöspalkinto romaanille Yöperhonen, Tanska 2017
Aiheesta muualla

Kuvia tai muita tiedostoja aiheesta Katja Kettu Wikimedia Commonsissa
Katja Ketun virallinen kotisivu (Arkistoitu – Internet Archive)
Katja Kettu Bonnier Rights Finland -sivustolla (Arkistoitu – Internet Archive)
Pilkun jälkeen: Katja Kettu - Lällällää, helvettiäpä ei ole
Katja Kettu Wsoy.fi:ssä
Aamun kirjassa vieraana Katja Kettu Yle Areena. 3.9.2015.
Katja Kettu Prosak-proosaklubilla (19.11.2013) Kirjastokaista-video
Yle Areena. Aamun kirja 15.11.2018: Rose on poissa. Haastateltavana Katja Kettu.
| Auktoriteettitunnisteet  |
| --- | --- |
Kansainväliset:  ISNI  VIAF  WorldCat 
Kansalliset:  Norja  Espanja  Ranska  BnF data  Saksa  Suomi (KANTO)  Yhdysvallat  Latvia  Tšekki  Kroatia  Alankomaat  Puola 
Henkilöt:  DDB  Elonet  Yle 
Muut:  IdRef 
Katja Kettu sai Kiitos kirjasta -mitalin Kirjan ja ruusun päivänä Helsingissä 2012.
Katawa Shoujo

| Katawa Shoujo |
| --- | --- |

Kehittäjä:  Four Leaf Studios
Julkaisija:  Four Leaf Studios
Jakelija:  Four Leaf Studios, Steam ja itch.io
Ohjaaja:  delta Raide yujovi
Tuottaja:  cpl_crud Suriko
Käsikirjoittaja:   Anonymous22  Aura  cpl_crud  Suriko  TheHivemind 
Taiteilija:   gebyy-terar  Kamifish  moekki  Pimmy  raemz  Raide 
Säveltäjä:  Blue123 NicolArmarfi
Pelimoottori:  Ren’Py
Julkaistu:  4. tammikuuta 2012 (täysversio)
Lajityyppi:  visual novel
Pelimuoto:  yksinpeli
Ikäluokitus:  18+ (täysversio) 15+ (näytös 1)
Alusta:  Microsoft Windows, macOS, Linux ja Android
Lisenssi:  CC BY-NC-ND
Jakelumuoto:  digitaalinen lataus
Virallinen sivusto
Lisää peliartikkeleitaVideopelien teemasivulla
Infobox OK   : 
Katawa Shoujo (jap. かたわ少女; vammainen tyttö) on Four Leaf Studiosin kehittämä visual novel, joka kertoo tarinan nuoresta pojasta ja viidestä tytöstä, joilla on erilaisia vammoja. Pelin sisältö koostuu visual novel -peleille tyypilliseen tapaan tekstistä ja sprite-grafiikasta. Pelistä julkaistiin ensin vuonna 2009 demoversio, joka sisältää tarinan ensimmäisen näytöksen. Pelin täysversio julkaistiin 4. tammikuuta 2012. Pelin demoversio ei sisällä alaikäisille sopimatonta materiaalia, mutta täysversio sisältää eroge-kohtauksia, jotka pelaajan on kuitenkin mahdollista ohittaa niin halutessaan. Peli on ilmainen, ja se on julkaistu Creative Commons CC BY-NC-ND -lisenssillä. Katawa Shoujo on luotu käyttäen Ren’Py-pelimoottoria.
Pelin tarina sijoittuu nykypäivän Japanissa sijaitsevaan Yamakun high schooliin, joka on tarkoitettu vammautuneille opiskelijoille. Se seuraa Hisao Nakaita, jonka tavallinen elämä muuttuu, kun hänen pitkään havaitsematta ollut sydänvikansa aiheuttaa sydänkohtauksen. Pitkän sairaalajakson jälkeen hänen on siirryttävä Yamakuun, joka tarjoaa koulutusta ja terveydenhuoltoa erilaisista vammoista kärsiville opiskelijoille. Tarinan edetessä Hisaon on kohdattava vammansa ja sopeuduttava uuteen elämäänsä.
Katawa Shoujon pelaaminen koostuu tekstimuotoisen tarinan lukemisesta. Pelaajan on tietyissä kohdissa mahdollista vaikuttaa tarinan kulkuun tekemillään valinnoilla, jotka johtavat erilaisiin tapahtuma- ja dialogivaihtoehtoihin. Pelin tarina koostuu neljästä näytöksestä. Ensimmäisessä näytöksessä tehtyjen valintojen perusteella tarina haarautuu ja keskittyy yhteen viidestä tytöstä. Loput kolme näytöstä seuraavat, kuinka Hisaon ja ensimmäisessä näytöksessä valitun tytön suhde syvenee ja kehittyy mahdollisesti romanttiseksi. Tarinapolut voivat pelaajan tekemien valintojen perusteella päättyä joko positiivisesti, negatiivisesti tai neutraalisti.
Alkuperä ja kehittäminen

Katawa Shoujo pohjautuu Zettai Shoujo -dōjinshipiirin artisti RAITAn hahmotaiteeseen ja ideoihin erogesta. Hän julkaisi vuoden 2000 talvi-Comiketissa dōjinshi-sarjakuvan, jonka bonussivuille hän oli luonnostellut Katawa Shoujo -nimistä visual novel -peliä, jonka hahmot olivat kaikki tavalla tai toisella vammautuneita. Pelin kehitys sai alkunsa, kun RAITAn ideoita lähetettiin 4. tammikuuta 2007 4chan-kuvafoorumille. Foorumin jäsenten keskuudessa heräsi ajatus toteuttaa peli tämän yhden luonnossivun ja sille kirjoitettujen lyhyiden hahmokuvausten pohjalta.
Seuraavien kuukausien aikana pelille luotiin kehitysfoorumeita, ja anonyymit 4chanin käyttäjät keskustelivat ideoistaan, kirjoittivat näytetekstejä ja piirsivät kuvia. Eri käyttäjät halusivat kuitenkin viedä peliprojektia aivan eri suuntiin. Osa halusi helliä rakkaustarinoita, kun taas toiset halusivat peliin paljon eroottista ja seksuaalista materiaalia. Muutaman kuukauden kuluttua, kun alkuinnostus alkoi hiipua, pelin aktiivisimmat kehittäjät järjestäytyivät ryhmäksi ja alkoivat työstää peliä nimellä Four Leaf Studios, mikä on viittaus ryhmän ja pelin taustaan 4chanilla. Four Leaf Studiosin muodostamisen jälkeen pelin kehittäminen käynnistyi toden teolla kesällä 2007.
Peliä kehittänyt Four Leaf Studiosin ryhmä oli kansainvälinen. Työryhmän kokoonpano vaihteli jonkin verran pelin kehittämisen aikana, mutta pelin pääkäsikirjoittajaksi valitun suomalaisen Auran lisäksi ydinryhmään kuului jäseniä Saksasta, Italiasta, Yhdysvalloista, Kanadasta, Australiasta, Filippiineiltä ja Indonesiasta. Kaikki olivat ensikertalaisia visual novel -pelien tekemisessä. Pelin jokaisen tytön tarinasta annettiin päävastuu yhdestä käsikirjoittajasta ja taiteilijasta koostuvalle parille, joka määritteli oman hahmonsa tarinan juonenkäänteet. Tämä auttoi myös luomaan hahmoille omanlaisensa puhetavat ja maneerit, sillä yksi käsikirjoittaja oli pääosin vastuussa yhdestä hahmosta. Pelihahmojen ydinpiirteet oli päätetty jo ennen Four Leaf Studiosin muodostamista, mutta kukin kirjoittaja-taiteilijapari hioi vielä oman hahmonsa yksityiskohtia ja tarkempia luonteenpiirteitä. Visuaalisen ilmeen yhdenmukaistamiseksi pelin jokaista kuvaa työsti useampi kuin yksi taiteilija.
Katawa Shoujo jäi Four Leaf Studiosin ainoaksi projektiksi, sillä pelin julkaisun jälkeen ryhmä ilmoitti, ettei aio tehdä yhdessä enää toista peliä.
Julkaisu ja jakelu

Four Leaf Studios julkaisi 29. huhtikuuta 2009 pelistä demoversion, joka sisälsi ensimmäisen näytöksen. Demoversioon tuli myöhemmin useita päivityksiä, joiden mukana tuli myös uusia käännöksiä pelistä. Viides versio sisälsi englannin lisäksi saksan-, ranskan-, unkarin-, italian-, japanin-, venäjän- ja kiinankieliset (yksinkertaistettu ja perinteinen) käännökset. Katawa Shoujon englanninkielinen täysversio julkaistiin 4. tammikuuta 2012.
Katawa Shoujon ranskankielinen täysversio julkaistiin pelin ensimmäisen päivityksen yhteydessä 8. heinäkuuta 2013. Seuraavassa päivityksessä 28. heinäkuuta 2014 peliin lisättiin espanjankielinen käännös. Japaninkielinen käännös julkaistiin 1. huhtikuuta 2015. Four Leaf Studios lopetti pelin tukemisen 6. kesäkuuta 2015 julkaistun viimeisen päivityksen myötä. Samassa yhteydessä Four Leaf Studios julkaisi pelin englanninkieliset tekstitiedostot ja kääntämisohjeet fanikäännösten mahdollistamiseksi.
Katawa Shoujon täysversio ja pelkän ensimmäisen näytöksen sisältävä demoversio ovat saatavilla Windowsille, Mac OS:lle ja Linuxille. Ne sekä pelin ääniraita ovat ladattavissa ilmaiseksi pelin kotisivuilta. Digitaalisen latauksen lisäksi pelistä on tehty rajoitettu määrä fyysisiä kopioita ranskan- ja japaninkielisten käännösten julkaisun yhteydessä.
Juoni

Pelin tarina sijoittuu nykypäivän Japanissa sijaitsevaan kuvitteelliseen Yamakun high schooliin, joka on tarkoitettu vammautuneille opiskelijoille. Se seuraa Hisao Nakaita, jonka tavallinen elämä muuttuu, kun pitkään havaitsematta ollut synnynnäinen sydänvika aiheuttaa hänelle sydänkohtauksen. Pitkän sairaalajakson jälkeen hänen on siirryttävä Yamakuun, joka tarjoaa koulutusta ja terveydenhuoltoa erilaisista vammoista kärsiville opiskelijoille. Tarinan edetessä Hisaon on kohdattava vammansa ja sopeuduttava uuteen elämäänsä.
Pelin tarina koostuu neljästä näytöksestä. Ensimmäisessä näytöksessä tehtyjen valintojen perusteella Hisao viettää koulussa järjestettävän festivaalin seuranaan yksi viidestä tytöstä. Tämän jälkeen tarina haarautuu ja keskittyy tähän tyttöön. Loput kolme näytöstä seuraavat, kuinka Hisaon ja ensimmäisessä näytöksessä valitun tytön suhde syvenee ja kehittyy mahdollisesti romanttiseksi. Tarinapolut voivat pelaajan tekemien valintojen perusteella päättyä joko positiivisesti, negatiivisesti tai neutraalisti.
Negatiivisissa lopetuksissa Hisaon ja pelaajan valitseman tytön välinen suhde päättyy myrskyisästi tai sellaisessa tilanteessa, ettei suhteen pelastaminen vaikuta mahdolliselta. Neutraaleissa lopetuksissa suhde ei pääty niinkään huonosti, vaan epämääräiseen erilleen ajautumiseen. Positiivisissa lopetuksissa Hisao oppii ymmärtämään suhteensa tyttöön paremmin, ja ne päättyvät positiivisiin tulevaisuudennäkymiin. Kaikki lopetukset kahta negatiivista lopetusta lukuun ottamatta tapahtuvat tarinan neljännessä näytöksessä. Pelaajan on valinnoistaan riippuen mahdollista saada myös ensimmäisen näytöksen lopussa negatiivinen lopetus, jossa Hisao ei valitse yhtäkään tytöistä, vaan viettää festivaalin koulun katolla Kenjin kanssa juoden viskiä. Kohtaus päättyy siihen, että Hisao putoaa katolta ja kuolee.
Juoni > Päähahmot

Hisao Nakai (中井 久夫, Nakai Hisao)
Emi Ibarazaki (茨崎 笑美, Ibarazaki Emi)
Hanako Ikezawa (池沢 華子, Ikezawa Hanako)
Lilly Satou (砂藤 リリー, Satō Rirī)
Rin Tezuka (手塚 琳, Tezuka Rin)
Shizune Hakamichi (羽加道 静音, Hakamichi Shizune)
Shiina Mikado (御門 椎名, Mikado Shiina)
Kenji Setou (瀬藤 健二, Setō Kenji)